Document ID: 32002L0040

Komisjoni direktiiv 2002/40/EÜ,
8. mai 2002,
millega rakendatakse nõukogu direktiivi 92/75/EMÜ kodumajapidamises kasutatavate elektriahjude energiamärgistuse alased sätted
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. septembri 1992. aasta direktiivi 92/75/EMÜ kodumasinate energia ja muude ressursside tarbimise näitamise kohta märgistuses ja ühtses tootekirjelduses, [1] eriti selle artiklit 9,
ning arvestades järgmist:
(1) Direktiivi 92/75/EMÜ kohaselt peab komisjon vastu võtma erinevaid kodumasinaid, sealhulgas elektriahjusid käsitleva rakendusdirektiivi.
(2) Elekter, mida kasutavad elektriahjud, moodustab ühenduses olulise osa kodumajapidamise kogu energiavajadusest. Kõnealuste seadmete energiatarbimist on võimalik oluliselt vähendada.
(3) Ühtlustatud standardid on Euroopa standardiasutuste vastuvõetud tehnospetsifikaadid, mis on loetletud Euroopa Parlamendi ja nõukogu 22. juuni 1998. aasta direktiivis 98/34/EÜ, millega nähakse ette tehniliste standardite ja normide kohta käiva teabe ning infoühiskonna teenuste eeskirjade esitamise kord, [2] direktiivi on muudetud direktiiviga 98/48/EÜ. [3]
(4) Kui liikmesriik nõuab, tuleb esitada teave müra kohta nõukogu 1. detsembri 1986. aasta direktiivi 86/594/EMÜ (majapidamisseadmete poolt tekitatava ja õhu kaudu leviva müra kohta) [4] alusel.
(5) Nõukogu 14. mai 1979. aasta direktiiv 79/531/EMÜ (mille alusel kohaldatakse elektriahjude märgistamisel majapidamisseadmete energiatarbimise märkimist käsitlevat nõukogu 14. mai 1979. aasta direktiivi 79/530/EMÜ), [5] viimati muudetud Austria, Soome ja Rootsi ühinemisaktiga, tuleks tunnistada kehtetuks käesoleva direktiivi kohaldamiskuupäevast.
(6) Käesolevas direktiivis ettenähtud meetmed on kooskõlas direktiivi 92/75/EMÜ artikli 10 kohaselt asutatud komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
1. Käesolevat direktiivi kohaldatakse elektri jõul töötavate kodumajapidamistes kasutatavate elektriahjude, sealhulgas suuremate seadmete osaks olevate ahjude suhtes.
2. Käesolevat direktiivi ei kohaldata järgmiste ahjude suhtes:
a) ahjud, mis võivad kasutada muid energiaallikaid;
b) ahjud, mis ei kuulu artiklis 2 osutatud ühtlustatud standardite alla;
c) portatiivsed ahjud, mis ei ole statsionaarsed seadmed ja mille mass on alla 18 kg, eeldusel et need ei ole mõeldud sisseehitatud seadmeteks.
3. Käesolev direktiiv ei hõlma aurutusfunktsioonide energiatarbimist, välja arvatud kuuma auru funktsioon.
Artikkel 2
1. Käesoleva direktiivi kohaselt nõutavat teavet saadakse mõõtmistest, mis on tehtud vastavalt ühtlustatud standarditele, mis Euroopa Elektrotehnika Standardikomitee (Cenelec) on vastu võtnud komisjoni volitusel kooskõlas direktiiviga 98/34/EÜ ning mille viitenumbrid on avaldatud Euroopa Ühenduste Teatajas ja mille ülevõtnud siseriiklike standardite viitenumbrid liikmesriigid on avaldanud.
Käesoleva direktiivi I, II ja III lisa sätteid, millega nähakse ette müraga seotud teabe esitamist, kohaldatakse ainult siis, kui liikmesriigid nõuavad kõnealuseid andmeid nõukogu direktiivi 86/594/EMÜ artikli 3 kohaselt. Seda teavet hinnatakse kõnealuse direktiivi kohaselt.
2. Käesolevas direktiivis kasutatakse mõisteid direktiivi 92/75/EMÜ tähenduses.
Artikkel 3
1. Direktiivi 92/75/EMÜ artik-li 2 lõikes 3 osutatud tehniline dokumentatsioon sisaldab järgmisi andmeid:
a) tarnija nimi ja aadress;
b) mudeli üheseks ja lihtsaks identifitseerimiseks piisav üldkirjeldus;
c) mudeli väliskujunduse põhilisi iseärasusi ja eelkõige energiatarbimist oluliselt mõjutavaid osi käsitlevad andmed, sh asjakohased joonised;
d) artikli 2 lõikes 1 nimetatud ühtlustatud standardite katsemeetodite kohaselt tehtud asjakohaste mõõtmiskatsete protokollid;
e) olemasolu korral kasutusjuhendid.
2. Direktiivi 92/75/EMÜ artikli 2 lõikes 1 osutatud märgistus on määratletud käesoleva direktiivi I lisas.
Märgistus asetatakse seadme uksele nii, et see oleks selgelt nähtav ega oleks varjatud. Mitme küpsetuskambriga ahjude igal küpsetuskambril on oma märgistus, välja arvatud küpsetuskambrid, mis ei kuulu artiklis 2 osutatud ühtlustatud standardite alla.
3. Direktiivi 92/75/EMÜ artikli 2 lõikes 1 osutatud tootekirjelduse sisu ja vorm on määratletud käesoleva direktiivi II lisas.
4. Kui seadmeid pakutakse müügiks, rentimiseks või järelmaksuga müügiks trükitud või kirjaliku teatise või mõne muu vahendi abil ning kui võimalikul kliendil ei ole eeldatavasti võimalik pakutavat seadet näha, näiteks kirjaliku pakkumise, postimüügikataloogi, Internetis või muudel elektroonilistel andmekandjatel olevate kuulutuste puhul, peab see teatis sisaldama III lisas piiritletud kogu teavet.
Seda nõuet kohaldatakse ka integreeritud köökidesse sisseehitatavate ahjude pakkumiste suhtes.
5. Ahju iga küpsetuskambri energiatõhususe klass määratakse kindlaks kooskõlas IV lisaga.
6. Direktiivi 92/75/EMÜ artikli 2 lõikes 1 osutatud märgistusel ja tootekirjelduses kasutatavad kohased terminid valitakse käesoleva direktiivi V lisas sätestatud tabelist.
Artikkel 4
Liikmesriigid lubavad 30. juunini 2003 käesolevale direktiivile mitte vastavaid tooteid viia turule, kaubelda nendega ja/või panna neid välja ning levitada artikli 3 lõikes 4 osutatud teatisi.
Artikkel 5
1. Liikmesriigid võtavad vastu ja avaldavad käesoleva direktiivi täitmiseks vajalikud normid 31 detsembriks 2002. Liikmesriigid teatavad neist viivitamata komisjonile.
Liikmesriigid kohaldavad neid sätteid alates 1. jaanuarist 2003.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.
Artikkel 6
Käesolevaga tunnistatakse direktiiv 79/531/EMÜ kehtetuks alates 1. jaanuarist 2003.
Artikkel 7
Käesolev määrus jõustub 20. päeval pärast selle avaldamist Euroopa Ühenduste Teatajas.
Artikkel 8
Käesolev direktiiv on adresseeritud liikmesriikidele.
Brüssel, 8. mai 2002

Labels: 3
14
1